Informácia o priebehu  a výsledkoch zahraničnej pracovnej cesty podpredsedníčky vlády Slovenskej republiky pre európsku integráciu Márie Kadlečíkovej na 13. ročníku medzinárodného fóra Crans Montana

	V dňoch 27. – 30. 6.2002 sa konal 13. ročník Fóra Crans Montana (CMF), medzinárodného podujatia ekonomicko-politického charakteru, ktoré je každoročne organizované pod patronátom Monackého kniežatstva.

Tohtoročné stretnutie bolo venované dvom základným témam – boj s terorizmom a integrácia do európskych a transatlantických štruktúr. Z hľadiska vrcholnej politickej reprezentácie bolo podujatie zamerané na región Balkánu a Afriky. Podnikateľská účasť sa oproti minulému roku znížila, nakoľko bolo výrazné nižšie zastúpenie arabských krajín. Z hľadiska cestovného ruchu a turistiky boli prezentované Chorvátsko, Rwanda a Pobrežie Slonoviny.

	Delegáciu SR viedla podpredsedníčka vlády SR pre európsku integráciu (PPV) M. Kadlečíková, ktorá bola dňa 28.6.2002 účastníčkou plenárnej panelovej diskusie „Rozširovanie  EÚ o krajiny strednej Európy“. 

Prezentovala pokrok, ktorý bol Slovenskom  dosiahnutý v rámci prístupového procesu.  Zdôraznila, že v procese vstupu do EÚ je hlavnou prioritou riešenie otázky zníženie nezamestnanosti, odstránenie nezamestnanosti, odstránenie rozdielov medzi regiónmi, prienik priamych investícií, vybudovanie transparentného podnikateľského prostredia, ako aj zvýšenie vymáhateľnosti práva. V rámci tejto časti plenárnej diskusie vystúpili aj prezident  Kosova I. Rugova, bulharský premiér S.de Saxe-Cobourg, viceprezidentka Európskej banky pre obnovu a rozvoj H. Gronkiewicz-Waltz, minister komunikácií Talianska M. Gasparri, štátny tajomník MZV Maďarska P. Balázs  a rumunský štátny tajomník pre európsku integráciu L. Orban. Na politický rozmer diskusie o rozširovaní nadviazal panel „Verejno-súkromné partnerstvo v rozvoji infraštruktúry kandidátskych krajín“, ktorý bol svojim odborným zameraním určený najmä podnikateľom v oblasti verejných služieb a dopravy.  

	Plenárnej diskusie k panelu „Rozširovanie NATO o krajiny strednej Európy“ sa zúčastnil aj predseda politickej strany SMER, poslanec R. Fico. Potvrdil, že SR je pripravená na vstup do severoatlantického paktu NATO a ubezpečil, že má potenciál na plnenie všetkých záväzkov, vyplývajúcich z jej budúceho členstva.

	Plenárny panel „Aký je svet po 11. septembri?“ bol uvedený  reverendom Jesse Jacksonom. Jednotliví účastníci diskusie sa vyjadrovali k posudzovanej problematike z hľadiska priority ich záujmu. Palestínsky minister medzinárodnej spolupráce N. Sha´at potvrdil záujem o vytvorenie štátu, ktorý by žil v mieri s ostatnými krajinami regiónu konfliktu. Zdôraznil, že palestínsky ľud realizuje právo na sebaurčenie a ďalší vývoj musí byť založený na spravodlivosti. Opakovane uviedol, že podmienkou mierového procesu je ukončenie okupácie. Zástupca Medzinárodného riadiaceho obchodného fóra (IBLF) R. Davies sa zaoberal prepojením aktivít zameraných ba potlačenie terorizmu a boja proti korupcii, podmienkou transparentnosti  tohto procesu a úlohou vládnych a mimovládnych štruktúr v sledovanej oblasti. Výkonná tajomníčka EHK B. Schmognerová vo výstižnom vystúpení rozanalyzovala dôsledky vývoja po 11.9.2001 s uvedením ekonomických dopadov, vrátane potreby   dôsledného preverovania všetkých zdrojov, z ktorých môžu byť financované teroristické aktivity. Za aktuálnu prioritu považuje aj otázku prania špinavých peňazí a korupcie. Nezávislý expert, švajčiarsky právnik J.-J.Heitz prezentoval stanovisko k otázke suverenity malých štátov v období vojny proti terorizmu.

	Pozornosť vyvolal aj panel „Rozširovanie Európy o JVE“, vedený generálnym  tajomníkom Rady Európy W. Schwimmerom. Jeho výstupom bola výzva na posilnenie spolupráce EÚ a Rady Európy, európskej unifikácie a regionálnej spolupráce.

	Tohtoročné zasadanie Fóra Crans Montana bolo silne obsadené zástupcami afrických krajín, ktorí participovali na diskusii v rámci panelu „Integrácia Afriky do Africkej únie“.

	Spomedzi paralelných blokov dávame do pozornosti vystúpenie PPV M. Kadlečíkovej, ktorá sa spolu s štátnou tajomníčkou ministerstva  Ruskej federácie pre prírodné zdroje I. Osokinou zúčastnila  diskusie k problematike vplyvu globalizácie na krajiny SVE. V tomto bloku sa do diskusie aktívne zapojil aj riaditeľ švajčiarskeho programu pre podporu importu (SIPPO), pán Marcus Stern, ktorý naznačil rezervy Slovenskej republiky pri  budovaní separátnych inštitúcií pre podporu investícií v SR  a exportných aktivít.  

	V kategórii podnikateľských prezentácií boli vystúpením P. Feitha (Ernst  and Young) uvedené možnosti investovania na Slovensku.

	V rámci sprievodných podujatí sa PPV zúčastnila na obedoch organizovaných na počesť chorvátskeho prezidenta S. Mesica a bulharského premiéra S. de Saxe-Cobourga. Delegácia SR bola prítomná aj na slávnostnej ceremónii odovzdávania ceny Rady Európy predsedovi a zakladateľovi CMF J.-P. Carteronovi a cien CMF za rok 2002, ktoré boli udelené prezidentovi Chorvátska S. Mesicovi, tureckému štátnemu tajomníkovi K. Dervisovi, bývalému tajomníkovi ECOWAS L. Kouyate a predsedovi Monackej komory pre hospodársky rozvoj M. Pastorovi.

	Všeobecne hodnotiac 13. Fórum Crans Montana možno skonštatovať, že výber tohtoročných tém rezonoval na aktuálne priority medzinárodného spoločenstva. Obsadenie jednotlivých panelových plenárnych diskusií bolo  primerané a umožnilo viesť interaktívny dialóg s účastníkmi z politických, diplomatických a  podnikateľských kruhov.